
PATVIRTINTA 	
Biržų rajono savivaldybės tarybos 
20       m.                  d.   
sprendimu Nr. 
               
VŠĮ BIRŽŲ RAJONO SOCIALINIŲ PASLAUGŲ CENTRO SPECIALIOJO TRANSPORTO PASLAUGŲ TEIKIMO IR APMOKĖJIMO TVARKOS APRAŠAS

I SKYRIUS 
BENDROSIOS NUOSTATOS

1. VšĮ Biržų rajono socialinių paslaugų centro (toliau – Centras) specialiojo transporto paslaugų (toliau – Paslauga) teikimo ir apmokėjimo tvarkos aprašas (toliau – Aprašas) apibrėžia Paslaugos naudojimo atvejus, Paslaugos gavėjus bei jos organizavimą, nustato apmokėjimą už suteiktą Paslaugą.
2. Paslauga teikiama Biržų rajono savivaldybės (toliau – Savivaldybė) gyventojams, kurie pagal poreikius dėl negalios, ligos ar senatvės turi judėjimo problemų ir dėl to negali naudotis visuomeniniu ar individualiu transportu. Esant poreikiui gali būti teikiama pagalba palydint asmenį Aprašo 2 punkte išvardintais atvejais.
3. Apraše vartojamos sąvokos atitinka Lietuvos Respublikos socialinių paslaugų įstatyme, Lietuvos Respublikos neįgaliųjų socialinės integracijos įstatyme, Socialinių paslaugų kataloge, patvirtintame Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-93 „Dėl Socialinių paslaugų katalogo patvirtinimo“, bei kituose teisės aktuose apibrėžtas sąvokas.

II SKYRIUS
 SPECIALIOJO TRANSPORTO NAUDOJIMAS

2. Specialusis transportas naudojamas šiais atvejais:
2.1. gydymo ir reabilitacijos tikslais nuvykti (ir sugrįžti atgal) į Savivaldybės ar kitų savivaldybių:
2.1.1. gydymo ir reabilitacijos įstaigas;
2.1.2. ortopedijos įmones;
2.1.3. Neįgalumo ir darbingumo nustatymo tarnybos prie Socialinės apsaugos ir darbo ministerijos teritorinį skyrių pirminiam ar pakartotiniam nedarbingumo (neįgalumo) lygiui nustatyti, specialiesiems poreikiams ar specialiųjų poreikių lygiui nustatyti;
2.2. asmenims su negalia vykti į socialinių paslaugų įstaigas;
2.3. neįgaliųjų nevyriausybinių organizacijų asmenų su negalia kultūrinėms reikmėms tenkinti – vykti į šalies ir regioninius seminarus,  kultūrinius ir sportinius renginius, religines šventes.
2.4. parvežant asmenį bei vieną lydintį asmenį, kurie į kitų savivaldybių sveikatos priežiūros įstaigas buvo nuvežti greitosios medicinos pagalbos automobiliu arba atvyko patys, tačiau nebeturi galimybių sugrįžti (visą parą visomis dienomis);
2.5. pristatant arba grąžinant techninės pagalbos priemones asmenims, kuriems nustatytas specialusis nuolatinės slaugos poreikis.
3. Specialiojo transporto paslaugomis gali naudotis:
3.1. asmenys su negalia, kurie yra pripažinti nedarbingais (0-25 proc.) arba kuriems nustatytas didelių specialiųjų poreikių lygis, ir vienas lydintis asmuo;  
3.2. asmenys su negalia, kurie yra pripažinti iš dalies darbingais (30-40 proc.) arba kuriems nustatytas vidutinių specialiųjų poreikių lygis, ir vienas lydintis asmuo;
3.3. pensinio amžiaus asmenys, turintys judėjimo funkcijų sutrikimų, ir vienas lydintis asmuo;
3.4. asmenys, turintys psichikos sutrikimų, negalintys pasinaudoti viešuoju transportu, ir kuriems reikalinga kito lydinčio asmens pagalba;
3.5. vaikai, kuriems nustatytas neįgalumo lygis, ir vienas lydintis asmuo;
3.6. asmenys po sunkios traumos (išskyrus transportuojamus gulimoje padėtyje) ir vienas lydintis asmuo; 
3.7. neįgaliųjų nevyriausybinių organizacijų nariai;
3.8. Centro darbuotojai bei Savivaldybės administracijos socialinio darbo organizatoriai, kai vykdomos tarnybinės funkcijos. 
3.9. šeimos, patiriančios socialinę riziką ir vienas lydintis asmuo;
3.10. asmenys, vykstantys Aprašo 2.1 papunktyje išvardintais atvejais, ir vienas lydintis asmuo.
4. Specialiojo transporto paslaugos neteikiamos:
4.1. apsvaigusiems nuo alkoholio, psichotropinių medžiagų;
4.2. sergantiems ūmiomis užkrečiamomis infekcinėmis ligomis;
4.3. ūmių psichozių atvejais;
4.4. turintiems įsiskolinimą už neapmokėtą Paslaugą. 

III SKYRIUS
 SPECIALIOJO TRANSPORTO PASLAUGŲ ORGANIZAVIMAS 

5. Specialiojo transporto paslaugų teikimą administruoja ir organizuoja Centras.
6. Asmuo, asmens artimieji, bendruomenės nariai ar kiti suinteresuoti asmenys dėl specialiojo transporto paslaugos, suteikiamos Savivaldybės teritorijoje, kreipiasi žodžiu (telefonu) į Centrą kaip galima anksčiau, bet ne vėliau kaip 1 dieną prieš vykimą, informuoja apie Paslaugos poreikį ir pateikia reikalingą informaciją. 
7. Asmuo, asmens artimieji, bendruomenės nariai ar kiti suinteresuoti asmenys dėl specialiojo transporto paslaugos, suteikiamos už Savivaldybės teritorijos ribų, kreipiasi į Centrą kaip galima anksčiau, bet ne vėliau kaip prieš 4 dienas prieš vykimą ir pateikia šiuos dokumentus: 
7.1. prašymą, kuriame nurodo pageidaujamo vykimo datą, maršrutą bei vykimo priežastį bei sutikimą, kad bus vertinamos asmens (šeimos) pajamos; 
7.2. asmens dokumentą;
7.3. neįgaliojo (pensijos gavėjo) pažymėjimą.
8. Nevyriausybinės organizacijos, pageidaujančios gauti specialiojo transporto paslaugą numatytai datai (šventė, renginys  ir kt.), Centrui pateikia prašymą ir kitus dokumentus, liudijančius vykimo reikalingumą.
9.  Specialiojo transporto paslaugoms apskaityti pildomas prašymų registravimo žurnalas, kuriame nurodomos transporto paslaugos, gavėjo vardas, pavardė (įstaigos, organizacijos pavadinimas), gyvenamoji vieta (įstaigos, organizacijos adresas), neįgalumo lygis, vykstančių asmenų skaičius, maršrutas, kelionės data.

IV SKYRIUS
MOKĖJIMAS UŽ SPECIALIOJO TRANSPORTO PASLAUGAS 

10.  Savivaldybės teritorijoje specialiojo transporto paslaugos teikiamos nemokamai:
10.1.vaikams, kuriems nustatytas didelis arba vidutinis neįgalumo lygis;
10.2. asmenims su negalia, kurie yra pripažinti nedarbingais (0-25 proc.) arba kuriems nustatytas didelių specialiųjų poreikių lygis;
10.3. asmenims (šeimoms), kurių vidutinės pajamos, tenkančios vienam asmeniui (šeimos nariui), yra mažesnės už vyriausybės remiamų pajamų (toliau – VRP) dvigubą dydį paslaugos teikiamos nemokamai tik tuo atveju jeigu paslaugos gavėjas pateikė prašymą prieš 3 darbo dienas.
10.4. Aprašo 3.8 papunkčio atveju.
10.5. vienam lydinčiam asmeniui;
11. Asmenys, nepatenkantys į Aprašo 10 punktą, Savivaldybės teritorijoje moka 0,52 Eur už vieną nuvažiuotą kilometrą, minimalus mokestis – 3 Eur.
12. Į kitas savivaldybes vežami asmenys (išskyrus Aprašo 2.4 papunkčio atveju), už vieną nuvažiuotą kilometrą, kurio įkainis 0,52 Eur, moka: 
12.1. nemokamai, jei asmens (vidutinės šeimos pajamos, tenkančios vienam šeimos nariui) mėnesio pajamos mažesnės už 2 VRP dydžius arba lygios 2 VRP dydžiams;
12.2. 5 proc. nustatytos Paslaugos kainos, jei asmens pajamos (vidutinės šeimos pajamos, tenkančios vienam šeimos nariui) yra didesnės už 2 VRP dydžius, bet mažesnės už 3 VRP dydžius; 
12.3. 10 proc. nustatytos Paslaugos kainos, jei asmens pajamos (vidutinės šeimos pajamos, tenkančios vienam šeimos nariui) yra didesnės už 3 VRP dydžius, bet mažesnės už 4 VRP dydžius;
12.4. 15 proc. nustatytos Paslaugos kainos, jei asmens pajamos (vidutinės šeimos pajamos, tenkančios vienam šeimos nariui) yra didesnės už 4 VRP dydžius, bet mažesnės už 5 VRP dydžius;
12.5. 20 proc. nustatytos Paslaugos kainos, jei asmens pajamos (vidutinės šeimos pajamos, tenkančios vienam šeimos nariui) yra didesnės už 5 VRP dydžius. 
13. Aprašo 2.4 papunkčio atveju asmenys už Paslaugą nemoka.
14. Atskaičius nustatytą asmens (šeimos) mokėjimo už Paslaugą dalį, asmens (vidutinės šeimos pajamos, tenkančios vienam šeimos nariui) mėnesio pajamos negali likti mažesnės už VRP dvigubą dydį. 
15. Esant laisvoms vietoms, Paslauga gali pasinaudoti ir kiti Savivaldybės gyventojai, jei tai neprieštarauja dėl Paslaugos pasikreipusių asmenų, išvardintų Aprašo 3 punkte, poreikiams. Tokiu atveju Savivaldybės gyventojai moka už kelionę 100 proc. autobuso bilieto kainos (apskaičiuojama pagal UAB Biržų autobusų parko pateiktus duomenis). 
16. Nuomojant specialųjį transportą neįgaliųjų organizacijoms vykti į renginius, vieno kilometro kaina – 0,52 Eur, už mašinos stovėjimo (laukimo) valandą – 2,90 Eur.
17. Kitais atvejais (kai Centro transporto priemonė nenaudojama įstaigos funkcijoms vykdyti) Savivaldybės gyventojams bei įstaigoms ir organizacijoms nuomos kaina – 1,00 Eur už kilometrą, už mašinos stovėjimo (laukimo) valandą – 2,90 Eur.
18. Techninės pagalbos priemonės Biržų mieste asmeniui pristatomos jo pageidaujamu adresu už 3 Eur mokestį, Biržų rajone ne miesto teritorijoje – 0,52 Eur už kilometrą, minimalus mokestis – 3 Eur.
19. Visais atvejais vykimo specialiuoju transportu maršrutas (kilometrais) skaičiuojamas nuo išvykimo iš Centro, esančio Rotušės 16 A, Biržuose, iki paskirties taško ir grįžimo atgal į Centrą. 

[bookmark: part_36123d5b36df4c7290b1aa1b01e1b870][bookmark: part_284177aeb1d44472afdbbe674e5f7dc2]20. Atsakingas Centro specialistas paslaugos suteikimo duomenis suveda į Socialinės paramos šeimai informacinę sistemą (SPIS). 
21. Centro direktorius kontroliuoja teikiamos Paslaugos kokybę.
22. Centras, be išankstinio užsakymo ir suderinimo, neįsipareigoja skirti transporto prašymo pateikimo dieną.
[bookmark: part_b8c2704f43d34beba99dea0ff3e1dd1f]23. Asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu ir Biržų rajono savivaldybės administracijos direktoriaus 2018 m. gruodžio 20 d. įsakymu Nr. A-927 „Dėl Biržų rajono savivaldybės administracijos asmens duomenų tvarkymo taisyklių patvirtinimo“, Biržų rajono savivaldybės administracijos direktoriaus  2020 m. gruodžio 11 d. įsakymu Nr. A-1005 „Dėl duomenų subjektų įgyvendinimo Biržų rajono savivaldybės administracijoje taisyklių patvirtinimo“ reglamentuojančiais asmens duomenų tvarkymą ir apsaugą.

